- स्तोत्रसंहिता
- <
- 29
- >

स्तोत्र 29
दावीदाचे स्तोत्र.
1 अहो दिव्यदूतांनो,
याहवेहला गौरव आणि सामर्थ्य द्या.
2 याहवेहच्या नावाला योग्य ते गौरव द्या;
पवित्रतेच्या वैभवाने याहवेहची उपासना करा.
3 याहवेहची वाणी जलांवर आहे;
गौरवशाली याहवेहची वाणी
महा जलाशयांवर गर्जत आहे.
4 याहवेहची वाणी प्रतापशाली आहे;
प्रभावी आहे याहवेहचा स्वर.
5 याहवेहच्या गर्जनेने देवदारू वृक्ष मोडून पडतात;
लबानोनमधील देवदारू वृक्ष दुभंगतात.
6 लबानोनचा डोंगर वासराप्रमाणे
आणि सिर्योन*अर्थात् हर्मोन पर्वत तरुण रानबैलाप्रमाणे बागडतो;
7 याहवेहचा आवाज कडाडतो,
विजा चमकल्यासारखा.
8 याहवेहच्या आवाजाचा गडगडाट वाळवंटे ढवळून काढतात;
कादेशचे अरण्य याहवेह कंपित करतात.
9 याहवेहच्या आवाजाने हरिणी प्रसवतात†किंवा एला वृक्ष वाकवितात
आणि वने पर्णहीन होतात.
आणि त्यांच्या मंदिरात सर्वजण म्हणतात: “याहवेहचा, महिमा असो.”
10 याहवेह जलप्रलयावर सिंहासनावर आरूढ झालेले आहेत;
याहवेहच महाराज बनून सिंहासनावर सर्वकाळ स्थानबद्ध झालेले आहेत.
11 याहवेह आपल्या लोकांना सामर्थ्य देतात;
याहवेह आपल्या लोकांना शांती देऊन आशीर्वादित करतात.

- स्तोत्रसंहिता
- <
- 29
- >

*स्तोत्र 29:6 अर्थात् हर्मोन पर्वत

†स्तोत्र 29:9 किंवा एला वृक्ष वाकवितात

© 1978, 1982, 2008, 2022, 2024 Biblica